**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.09.2018, ora 08.00 – 24.09.2018, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 24.09.2018, ora 7.00**

**RÂURI**

**Debitele au fost, în general, staționare,** exceptând cursurile inferioare ale râurilor Vișeu, Iza, Tur, unde au fost în creștere prin propagare și râurile din bazinele superioare Vișeu, Iza, Tur, cursul inferior al Mureșului, unde au fost în scădere.

Creșteri izolate de niveluri şi debite ca urmare a precipitaţiilor slabe căzute în interval s-au înregistrat pe râurile din vestul și nord-vestul ţării.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vedea, Prahova, Moldova, pe cursul superior al Trotuşului, pe cursurile mijlocii ale Siretului şi Prutului, pe unii afluenţi ai Oltului mijlociu şi inferior şi pe unele râuri din Dobrogea și mai mici (10-30% din mediile multianuale lunare) în bazinele hidrografice Lăpuș, Moraviţa şi Bârlad. Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi în creștere,** ca urmare a precipitațiilor prevăzute și propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, bazinele superioare ale Mureșului, Târnavelor, Begăi, Timișului, Bârzavei, Moraviței, Carașului, Nerei, Cernei, Jiului, Bistriței, Moldovei, Sucevei, unii afluenți ai Mureșului inferior și relativ staționare pe celelalte râuri.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şicreşteri mai însemnate de debite şi niveluri pe unele râurile din Maramureș, Crișana și zonele de munte ca urmare a precipitaţiilor prevăzute sub formă de aversă, izolat mai importante cantitativ**.**

**DUNĂRE**

**Debitul la intrarea în ţară** (secţiunea Baziaş) în intervalul 23-24.09.2018 **a fost în scădere, având valoarea de 2300 m3/s**, sub media multianuală a lunii **septembrie (3800 m3/s).**

În aval de Porţile de Fier debitele au fost relativ staționare pe sectorul Gruia – Calafat și în scădere pe sectorul Bechet – Tulcea.

**Debitul la intrarea în ţară** (secţiunea Baziaş) **va fi** relativ staţionar **(2300 m3/s).**

În aval de Porţile de Fier debitele vor fi relativ staționare pe sectorul Gruia – Tr. Măgurele și în scădere pe sectorul Zimnicea – Tulcea.

**2.** **Situaţia meteorologică în intervalul 23.09.2018, ora 08.00 –24.09.2018, ora 06.00**

**A.N.M.** a emis la data de 23.06.2018, ora 13.00, **o Informare-Atenţionare Meteorologică, nr. 64, astfel:**

**INFORMARE Meteorologică:**

Valabilă în intervalul **23.09.2018, ora 23.00 – 26.06.2018, ora 08.00,** vizând **intensificări ale vântului, răcire accentuată,** conform căreia în intervalul menționat, vor fi perioade de timp în care vântul va avea intensificări în cea mai mare parte a țării, cu rafale în general de 50...60 km/h și temporar va ploua la început în vest, în centru și în nord, apoi local și în celelalte regiuni. În zona montană, la altitudini de peste 1800 m, trecător vor fi precipitații mixte.

Răcirea vremii va continua în jumătatea de nord-vest a teritoriului, iar **începând de marți (25 septembrie) se va resimți în toată țara**, astfel că valorile termice vor fi cu până la 8...10 grade mai coborâte decât cele normale în această perioada a anului.

**Notă: *vremea rece va persista până spre sfârșitul săptâmânii***.

**ATENŢIONARE Meteorologică:**

**Mesaj 1 – Cod Galben:** valabilă în intervalul**: 24.09.2018, ora 02-10,** vizând **intensificări ale vântului,** conform căreia în intervalul menționat **în regiunile vizate, vântul se va intensifica temporar, cu viteze de 55...65 km/h, iar pentru intervale scurte de timp vor fi rafale de peste 65...70 km/h. În zona montană vor fi intensificări susținute ale vântului, cu rafale care pe creste vor depăși 100…120 km/h.**

**Mesaj 2 – Cod Galben:** valabilă în intervalul**: 24.09.2018, ora 10-23,** vizând **intensificări ale vântului,** conform căreia în intervalul menționat **în regiunile vizate, vor fi intensificări temporare ale vântului, cu viteze de 55...65 km/h, iar pentru intervale scurte de timp, îndeosebi în sudul Olteniei, vor fi rafale de peste 65...70 km/h. La munte vântul va continua să sufle tare, cu rafale care pe creste vor depăși 100…120 km/h.**

Aceaste mesaje au fost transmise de Centrul Operativ pentru Situaţii de Urgenţă al Ministerului Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către:*

*- Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Călaraşi, Cluj, Constanţa, Covasna, Dâmboviţa, Dolj, Galaţi, Giurgiu, Gorj, Harghita, Hunedoara, Ialomiţa, Iaşi, Ilfov, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea, Vrancea şi Municipiul Bucureşti (42 de prefecturi)* ***- INFORMARE Meteorologică****;*

**-** *Alba, Arad, Argeş, Bacău, Bihor, Bistriţa-Năsăud, Botoşani, Braşov, Buzău, Caraş-Severin, Cluj, Covasna, Dâmboviţa, Gorj, Harghita, Hunedoara, Maramureş, Mehedinţi, Mureş, Neamţ, Prahova, Sălaj, Satu Mare, Sibiu, Suceava, Timiş, Vâlcea şi Vrancea**(28 prefecturi)-* **COD GALBEN (MESAJ 1);**

**-** *Alba, Arad, Argeş, Bacău, Bihor, Bistriţa-Năsăud, Botoşani, Braşov, Brăila, Buzău, Caraş-Severin, Cluj, Constanţa, Covasna, Dâmboviţa, Dolj, Galaţi, Gorj, Harghita, Hunedoara, Iaşi, Maramureş, Mehedinţi, Mureş, Neamţ, Olt, Prahova, Sălaj, Satu Mare, Sibiu, Suceava, Teleorman, Timiş, Tulcea, Vaslui, Vâlcea şi Vrancea* (37 *prefecturi)-* **COD GALBEN (MESAJ 2);**

**În ţară,** valorile termice diurne au fost în scădere în toată țara, chiar semnificativ în nord, centru și est, vremea fiind în general apropiată de normalul perioadei, exceptând Oltenia și sud-vestul Munteniei unde a continuat să fie mai cald decât în mod obișnuit. Ziua, cerul a fost variabil, cu înnorări temporare în nordul, centrul și estul teritoriului, dar numai izolat a plouat slab în nordul Dobrogei și al Munteniei, în sudul Moldovei și în Carpații Meridionali, iar vântul a suflat slab și moderat. Treptat, în a doua parte a nopții, nebulozitatea s-a accentuat în regiunile vestice și nord-vestice, unde în ultimele ore local au fost averse și pentru scurte intervale de timp vântul s-a intensificat cu viteze de 55...65 km/h și izolat peste 70 km/h, iar la munte, pe creste cu precădere cele din nordul Carpaților Orientali, rafalele au atins 90 km/h. Temperaturile maxime s-au situat între 16 grade la Întorsura Buzăului și Galați și 31 de grade la Calafat, iar la ora 06.00 valorile termice erau cuprinse între 4 grade la Miercurea Ciuc și 23 grade la Oravița.

**La Bucureşti,** valorile termice diurne au scăzut față de ziua precedentă, vremea apropiindu-se de normalul acestei perioade. Cerul a fost variabil la senin și vântul a suflat slab până la moderat. Temperatura maximă a fost de 24 de grade la Afumați și Băneasa și de 26 de grade la Filaret, iar la ora 06.00 se înregistrau 12 grade în Băneasa, 13 grade la Afumați și 14 grade la Filaret*.*

**3. Prognoza meteorologică în intervalul 24.09.2018, ora 08.00 –25.09.2018, ora 08.00**

**În ţară, vremea va fi vântoasă în cea mai mare parte a țării. În Oltenia, Transilvania, Moldova, Dobrogea, local în Muntenia, iar în orele dimineții și în vestul teritoriului vântul va avea intensificări temporare, cu viteze de 55...65 km/h, iar pentru intervale scurte de timp vor fi rafale de peste 65...70 km/h. La munte vor fi intensificări susținute ale vântului, cu rafale care pe creste vor depăși 100...120 km/h. În vestul, nordul și centrul țării vremea va deveni rece pentru această perioadă din an, cerul va fi mai mult noros și va ploua în general moderat cantitativ, mai ales ziua.** În sud și sud-est valorile termice, în creștere față de ziua anterioară, vor caracteriza o vreme local călduroasă, iar cerul va fi variabil, cu înnorări și ploi locale spre seară și la începutul nopții. În a doua parte a intervalului, la munte, la peste 1800 m altitudine, vor fi precipitații mixte. Temperaturile maxime se vor încadra între 11...12 grade în Maramureș, nordul Moldovei și al Transilvaniei și 33 de grade în Bărăgan; minimele termice vor fi cuprinse între 4 și 12 grade, ușor mai scăzute în depresiunile din nord-vest și din centru, unde cu totul izolat se poate forma brumă.

**La Bucureşti,** vremea va deveni călduroasă, cu o maximă a temperaturii aerului în jurul a 30 de grade. Cerul va fi variabil, cu înnorări spre seară și la începutul nopții când va ploua slab. **Vântul va sufla moderat, cu intensificări temporare, cu viteze de până la 45...50 km/h în a doua parte a zilei și seara.** Temperatura minimă va fi de 9...11 grade.

***I. CALITATEA APELOR***

**1.1. Pe fluviul Dunărea**

Nu au fost semnalate evenimente deosebite.

**1.2. Pe râurile interioare**

**ABA Argeş Vedea** informează despre **o poluare accidentală a râului Vâlsan, cu borhot de distilare, în com. Brăduleț, sat Alunişu, jud. Argeş, la data de 23.09.2018**. S-au prelevat probe de apă din râul Vâlsan. Proprietarul batalului de borhot a fost sancţionat cu avertisment conf. OG nr. 2/2001, art. 5, alin. 2, lit. a. S-a dispus obturarea batalului cu borhot către pârâul temporar din vecinătatea r. Vâlsan.

**1.3. Pe Marea Neagră**

Nu au fost semnalate evenimente deosebite.

***III. CALITATEA MEDIULUI***

**1. În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 20.09.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**GNM CJ Giurgiu** informează ca **la data de 23.09.2018, ora 10.25, pe teritoriul com. Ghimpaţi, jud Giurgiu, s-a spart conducta de amestec (ţiţei şi apă sărată) de la Parcul 10 Balaria la Depozit 4 Anghelesti, apartinand OMV Petrom - Asset IV Moesia, din cauza coroziunii, care a afectat sol teren agricol privat pe circa 250 mp, cu 20 litri titei si 200 litri apa sarata de zacamant.** S-a oprit pomparea prin conducta avariata, s-a izolat zona, se va interveni in regim de urgenta cu aplicare de sarniera in vederea stoparii scurgerii de titei, se vor sapa gropi de captare a titeiului scurs, se va aplica material absorbant, se va ecologiza zona pana la data de 28.09.2018.

**ABA Buzău-Ialomiţa**, informează cu privire la **măsurile luate pentru controlul focarului de pestă porcină confirmat la SC Nutricom SA Olteniţa, com. Dragalina, jud. Călăraşi:**

- Urmare a confirmării apariţiei virusului de pestă porcină africană (PPA) la societatea Nutricom, în CLCB Călăraşi, s-a hotărât omorârea întregului efectiv de suine 20.000 de capete. Adâncimea până la pânza freatică este de 5,23 m (măsurată după execuţia unui foraj în incinta unităţii). Prin CLCB (Centrul Național de Combatere a Bolilor de pe lângă prefectura județului) s-a hotarat ca neutralizarea să se facă prin îngropare, respectând manualul operaţional al ALSVSA (Laboratoare Sanitare Veterinare si pentru Siguranţa Alimentelor). S-a început execuţia de şanturi (traverse) cu adâncimea de 3,20m, lăţimea 3m şi lungimea medie de 70m. Săpătura s-a facut în teren argilos. Pentru protecţia panzei freatice societatea a achiziţionat geomembrană de 2mm grosime, ce va fi pusă în opera de o societate care va elibera certificat de garanţie la terminarea lucrării.

- Lucrările de neutralizare se vor efectua conform manualului operaţional sub supravegherea permanentă a DSVSA Călăraşi. Se vor executa şi două foraje de monitorizare a calităţii apei panzei freatice. Acţiunea a fost începută din data de 20.09.2018 cu porcii care deja erau morţi din cauza virusului. Operaţiunea de neutralizare este supravegheată permanent de o comisie numită prin CLCB.

**GNM CJ Constanta** informează despre producerea unor incendii de vegetaţie la 23.09.18:

- la ora 16:36 un incendiu de miriște și vegetație uscată la ieșire din Medgidia spre valea Dacilor, în spate la stația de betoane. Suprafaţa afectată a fost de 1,5 ha. S-a intervenit de către ISU Dobrogea cu mijloace specifice pentru stingerea incendiului, la ora 17.36;

- la ora 17:59 un incendiu de vegetație uscată în Agigea, str. Nicolae Titulescu; Suprafaţa afectată a fost de 500 mp. S-a intervenit de către ISU Dobrogea cu mijloace specifice pentru stingerea incendiului, la ora 18.35;

- la ora 18:43 incendiu de vegetație uscaăa pe un teren viran în Mangalia, str. George Enescu spre baltă. Suprafaţa afectată teren viran a fost de 50 mp. S-a intervenit de către ISU Dobrogea cu mijloace specifice pentru stingerea incendiului, la ora 19.49;

- la ora 19:23 un incendiu de vegetație uscată între Tuzla și Eforie Sud, în dreptul castelului de apă pe partea cu Marea Neagră. Suprafaţa afectată teren viran a fost de 100 mp. S-a intervenit de către ISU Dobrogea cu mijloace specifice pentru stingerea incendiului, la ora 19.40.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 22.09.2018 - 23.09.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE ȘI RESURSE UMANE**